Россия Федерацияса Веськöдлан котырöн Веськöдлысь Владимир Путин ошкис Сыктывкарын войтыркост тшупöда бассейн стрöитöмсö федеральнöй сьöмкудйысь сьöмöн öтув могмöдöм йылысь Коми Республикаса Веськöдлан котырлысь шыöдчöмсö.

Кыдзи висьталiс талун брифинг вылын журналистъяслы Коми Республикаса Юралысь Вячеслав Гайзер, Россияса Премьер-министр тшöктiс РФ спорт да туризм кузя министр Виталий Мутколы ошкыны тайö проектсö. Спорт объектыс лоас Коми Республикаын медводдза стрöйбаöн, кöнi лоö позянлун нуöдны спортивнöй да синхроннöй варччöм, вавывса поло кузя ставроссияса да войтыркостса ордйысьöмъяс.

Кыдзи пасйис регионса Юралысь: «Талунъя лун вылö РФ субъектъяс костын республика медводдзаяс лыдын страналы вына спортсменъясöс дасьтöм кузя некымын сикас спортын. Медводз, тайö варччöм, бокс, лыжи да сьöкыд атлетика. Сыктывкарын олимпийскöй сяма бассейн стрöитны коланлунсö бура гöгöрвоис Веськöдлан котырса Веськöдлысь. Стрöитöмсö заводитöма нин, но ми сiдзжö кутам лача, мый 2011 воын миянлы воас отсöгыс федеральнöй шöринсянь».